**NACRT**

**ZAKON**

**O IZMJENAMA I DOPUNI ZAKONA O ROKOVIMA IZMIRENJA NOVČANIH OBAVEZA**

**Član 1**

U Zakonu o rokovima izmirenja novčanih obaveza (,,Službeni list CG“, broj 28/14) u članu 1 na kraju stava 2 tačka se zamjenjuje zarezom i dodaju riječi: „osim u slučaju komercijalnih transakcija između stečajnog dužnika i drugog privrednog subjekta, odnosno javnog sektora.“

**Član 2**

U članu 2 stav 1 na kraju tačke 1 tačka-zarez se zamjenjuje zarezom i dodaju riječi: „kao i komunalne usluge;“.

U tački 5 riječ „društva“ zamjenjuju se riječju „subjekta“.

**Član 3**

U članu 3 stav 4 briše se.

U stavu 5 riječi: “st. 1 i 2“ zamjenjuju se riječima: „stava 1“, a riječi: „duži od 60 dana“ zamjenjuju se riječima: ,,koji ne može biti duži od 360 dana“.

U stavu 8 riječi: „iz stava 7“ zamjenjuju se riječima: „iz stava 6“.

Dosadašnji st. 5 do 8 postaju st. 4 do 7.

**Član 4**

U članu 4 stav 2 riječi: „st. 6 i 7“ zamjenjuju se riječima: „st. 5 i 6“.

U stavu 3 riječi: „90 dana.“ zamjenjuju se riječima: „60 dana“.

**Član 5**

U članu 6 stav 1 riječi: „50 eura“ zamjenjuju se riječima: „40 eura“.

**Član 6**

U članu 7 stav 3 mijenja se i glasi:

„Ništava je odredba ugovora, između privrednih subjekata i javnog sektora kao dužnika novčane obaveze, kojom je ugovoren rok ispunjenja novčane obaveze duži od 60 dana.“

U stavu 5 tačka 1 riječi: „ako isti nijesu razvrstani u kategoriju malih pravnih lica, shodno članu 3 stav 4 ovog zakona, odnosno“ brišu se.

**Član 7**

U članu 9 stav 1 mijenja se i glasi:

„Nadzor nad sprovođenjem ovog zakona između:

* javnog sektora i privrednih subjekata, u komercijalnim transakcijama u kojima su subjekti javnog sektora dužnici, kao i između subjekata javnog sektora, vrši organ državne uprave nadležan za poslove finansija;
* privrednih subjekata u komercijalnim transakcijama vrši organ uprave nadležan za inspekcijske poslove.

**Član 8**

Ovaj zakon stupa na snagu osmog dana od dana objavljivanja u „Službenom listu Crne Gore“.

**OBRAZLOŽENJE**

**I. USTAVNI OSNOV**

Ustavni osnov za donošenje ovog zakona sadržan je u odredbama člana 16 tačka 5 Ustava Crne Gore (1/2007 i 38/2013) kojima je propisano da se zakonom, u skladu sa Ustavom, uređuju druga pitanja od interesa za Crnu Goru.

**II. RAZLOZI ZA DONOŠENJE ZAKONA**

Crna Gora je usvojila Zakon o rokovima izmirenja novčanih obaveza 2014. godine. Zakon je stupio na snagu 12.07.2014.godine. Ciljevi donošenja propisa bili su višestruki i to: poboljšanje likvidnosti privrednih aktera, onemogućavanje ucjena dobavljača od strane pojedinih privrednih aktera posebno onih koji imaju atribute malih i srednjih privrednih društava i preduzetnika, podsticanje konkurentnosti privrede i sprečavanje prestanka rada privrednih subjekata odnosno preduzetnika i usljed problema naplate potraživanja nastalih metodom prisiljavanja na nerazumno duge rokove plaćanja, te obeshrabrivanje kašnjenja u plaćanju javnog sektora.

U cilju usklađivanja nacionalnog poreskog zakonodavstva sa Direktivama Evropske unije, predviđenim izmjenama izvršiće se usklađivanje važećeg zakona sa Direktivom 2011/07/EU o borbi protiv zakašnjelog plaćanja u komercijalnim transakcijama. Cilj ove Direktive je suzbijanje zakašnjelih plaćanja u komercijalnim transakcijama, kako bi se obezbijedilo uredno funkcionisanje unutrašnjeg tržišta i time podstakla konkurentnost preduzeća, naročito malih i srednjih.

Predloženim izmjenama izvršiće se usklađivanje postojećih zakonskih rješenja koja se odnose na rokove izmirenja novčanih obaveza između privrednih subjekata, posebne naknada za troškove prouzrokovane povjeriocu dužnikovim zakašnjenjem sa ispunjenjem novčane obaveze u poslovnim transakcijama, kao i dijelu koji se tiče rokova za izmirivanje novčanih obaveza između javnog sektora i privrednih subjekata sa Direktivom 2011/07/EU o borbi protiv zakašnjelog plaćanja u komercijalnim transakcijama.

Navedenim izmjenama takođe se predviđa da nadzor nad sprovođenjem ovog zakona između javnog sektora i privrednih subjekata, u komercijalnim transakcijama u kojima su subjekti javnog sektora dužnici, kao i između subjekata javnog sektora, vrši organ državne uprave nadležan za poslove finansija, dok kod komercijalnih transakcijama između privrednih subjekata ovaj nadzor vrši Uprava za inspekcijske poslove.

**III. USAGLAŠENOST SA EVROPSKIM ZAKONODAVSTVOM I POTVRĐENIM MEĐUNARODNIM KONVENCIJAMA**

Navedenim izmjenama vrši se se usklađivanje zakona sa Direktivom 2011/07/EU o borbi protiv zakasnelog plaćanja u komercijalnim transakcijama. Navedena direktiva se primjenjuje na sva plaćanja u pogledu komercijalnih transakcija, a primjenjuje se i na javni sektor u svojstvu dužnika.

Kod pripreme predloženog zakona korišćena su iskustva zemalja u okruženju kao i određenih zemalja članica EU.

**IV. OBRAZLOŽENJE OSNOVNIH PRAVNIH INSTITUTA**

**Član 1 -** Ovom odredbom predlaže se uvođenja izuzeća od postojeće norme koja propisuje da se ovaj zakon ne primjenjuje u slučaju kada je protiv privrednog subjekta pokrenut stečajni postupak. Predloženim rješenjem propisano je da se odredbe ovog Zakonaodnose i na komercijalne transakcije između stečajnog dužnika i drugog privrednog subjekta, odnosno javnog sektora.

**Član 2** **-** Ovom odredbom bliže se definišu pojedini izrazi upotrijebljeni u ovom zakonu.

**Član 3 -** Ovom odredbom predlaže se brisanje odredbe koja propisuje da privredni subjekti razvrstani u kategoriju malo pravno lice (u skladu sa zakonom kojim se uređuje računovodstvo) ugovorom mogu predvidjeti i duži rok izmirenja obaveze, ali da on ne može biti duži od 90 dana, pod uslovom da je riječ o malom pravnom licu koje je povezano sa srednjim ili velikim pravnim licem. Takođe, ovom odredbom se predlaže da se ugovorom između privrednih subjekata može predvidjeti rok izmirenja koji ne može biti duži od 360 dana. Pored navedenog, ovom odredbom vrši se i pravno-tehničko usklađivanje postojećih rješenja.

**Član 4 -** Ovom odredbom predlaže se da drukčiji rok ispunjenja obaveze dužnika (kada je dužnik Fond za zdravstveno osiguranje, odnosno korisnik sredstava Fonda za zdravstveno osiguranje) ne može biti duži od 60 dana, u odnosu na postojećih 90 dana. Pored navedenog, ovom odredbom vrši se i pravno-tehničko usklađivanje postojećih rješenja.

**Član 5 -** Ovom odredbom predlaže se promjena iznosa posebne naknade na koju povjerilac ima pravo u slučaju kada nije ispoštovan rok izmirenja definisan ovim zakonom sa postojećih 50 eura, na iznos od 40 eura.

**Član 6** - Ovom odredbom definiše se da je ništava je odredba ugovora između privrednih subjekata i javnog sektora u kojem je javni sektor dužnik novčane obaveze kojom je ugovoren rok ispunjenja novčane obaveze duži od 60 dana. Pored navedenog, ovom odredbom vrši se i pravno-tehničko usklađivanje postojećih rješenja.

**Član 7 -** Ovom odredbom definiše se da nadzor nad sprovođenjem ovog zakona između javnog sektora i privrednih subjekata, u komercijalnim transakcijama u kojima su subjekti javnog sektora dužnici, kao i između subjekata javnog sektora, vrši organ državne uprave nadležan za poslove finansija, dok kod komercijalnih transakcija između privrednih subjekata ovaj nadzor vrši organ uprave nadležan za inspekcijske poslove.

**Član 8** - Ovom odredbom predlaže se da Zakon stupi na snagu osmog dana od dana objavljivanja u „Službenom listu Crne Gore“.

**V. PROCJENA FINANSIJSKIH SREDSTAVA ZA SPROVOĐENJE ZAKONA**

Za sprovođenje ovog zakona nijesu potrebna sredstva iz budžeta Crne Gore.